Politimann frikjent for hønsehauk-drap
Da saken ble behandlet i Namdal tingrett i februar i år, ble den 45 år gamle politimannen dømt til å betale en bot på 12.000 kroner. Mannen anket denne dommen. Politimannen bor i Lierne, og familien har 10-15 høner som går fritt ute. 1. september 2012 oppdaget han en hønsehauk som satt oppå en høne som lå på ryggen på bakken og slo med vingene. Han hentet et haglgevær og skjøt hauken. Det viste seg da at høna var død som følge av haukens angrep. Lagmannsretten legger til grunn at mannen skjøt for å redde høna. Mannen var klar over at hønsehauken er en fredet art, men han mente han handlet i nødverge. Mannen var tiltalt for brudd på naturmangfoldloven. Lagmannsretten kom fram til at det er tvil om mannen hadde andre handlingsalternativer, ettersom han trodde høna var i live og måtte få bort hauken umiddelbart. Politimannen ble derfor frifunnet.
En politibetjent er i Frostating lagmannsrett frikjent for å ha skutt en hønsehauk som angrep en av hans høner.